Bush humbet edhe më tej mbështetje për politikën e luftës në Irak
Dy senatorë republikanë braktisin politikën e durimit për të pritur raportin e gjeneralëve në terren
Në Senatin amerikan, Senatori veteran republikan në Komision për marrëdhëniet me jashtë, Richard Lugar, i bën thirrje administratës të ndryshojë kursin në Irak. Një tjetër republikan, Senatori George Voinovich, bëri të ditura me shkrim rekomandimet e tij që presidenti të përgatisë një plan për tërheqjen graduale të trupave. Presidenti Bush i përmbahet me konseguencë politikës së tij në Irak, megjithëse anketat e opinionit tregojnë se mbështetja për të është nga 26 në 30 përqind, niveli më i ulët gjatë gjithë presidencës së tij. Dje, Presidenti Bush bëri të ditur se do të emërojë një të dërguar të posaçëm për të forcuar lidhjet me botën islamike. Dërgimi në Irak i 30 mijë truapve shtesë, që presidenti urdhëroi në fillim të vitit, përfundoi më 15 qershor. Masa të reja sigurimi brenda dhe jashtë Bagdadit, filluan në muajt të parë të vitit dhe zyrtarët ushtarakë thanë se operacionet e tyre do të intensifikohen këtë verë. Zëdhënësi i Shtëpisë së Bardhë, Tony Snow, u tha gazetarëve se është shumë shpejt për të gjykuar që tani nëse strategjia e Presidentit është e suksesshme apo e dështuar. Në Komisionin e Dhomës së Përfaqësuesve për marrëdhëniet me jashtë: Kongresmeni Gary Ackerman dhe shumë demokratë të tjerë kanë bërë thirrje për tërheqjen e forcave amerikane nga Iraku ose të paktën të praqitet një plan për tërheqjen. Republikanët në Dhomën e Përfaqësuesve mbështesin administratën për të pritur deri në shtator, kur komandantët ushtarakë në Irak të paraqesin raportin. Kongresmeni republikan Dan Burton: Eksperti i strategjisë ushtarake, Anthony Cordesman, shpesh kritik ndaj politikës së luftës së zotit Bush, i tha komisionit se periudha e vlerësimit deri në shtator është shumë e shkurtër. Kongresmeni republikan Dana Rohrbacher, një nga përkrahësit më të fortë të presidentit Bush, thotë se kjo është politikisht e papranueshme. Demokratët në Kongres pritet ta bëjnë Kongresin të votojë në korrik për politikën e Presidentit në Irak. Pritet gjithashtu që udhëheqësit e Kongresit të votojnë për të ardhmen e angazhimit ushtarak amerikan në Irak pas raportit të paraqitur nga gjeneralët në shtator. //iç//